અવનીનો મેસેજ આવ્યો, હવે આ રૂમ સવારે પાંચ વાગ્યે જ ખુલશે ! હું ચોંકી ગયો અને ત્યારે જ બીજો મેસેજ આવ્યો, મેં માસીને એમ કીધુ છે કે ગોકુલ એના મિત્રની ઘરે ગયો છે અને એ સવારે આવશે ! મે પૂજાને કહ્યું, આ તારો જ પ્લાન છે ને ? પૂજાએ કહ્યુ, અવની અને મારો બન્નેનો ! મેં કહ્યુ, યાર તું હજી બદલાઈ નથી અને પહેલા જેવા જ નાટકો કરે છે અને મારી બેનનું તારે ન માનવાનું હોય, આમ હું ચિંતામાં પૂજા સામે બોલતો હતો અને પૂજા અચાનક મારી નજીક આવી અને મને બાથ ભરી લીધી ! હું કુવાના પાણીની જેમ શાંત થઈ ગયો. વર્ષોથી બળતું હૈયું જાણે આજે શાંત થયું હોય એવો અહેસાસ થતો હતો. પૂજાએ કહ્યુ, ગોકુલ શાંત રે…! પૂજાએ બાલ્કનીનો દરવાજો ખોલ્યો અને લાઈટ ઑફ કરી દીધી. બાલ્કનીમાં એક સોફો હતો, હું અને પૂજા એ સોફા પર બેઠા. અમે કંઈ ન બોલ્યા, શાંત વાતાવરણમાં ચંદ્રની શીતળતામાં પૂજાએ પોતાનું માથું મારા ખભા પર ધર્યું ! બન્ને શાંત હતાં.